"PREDSTAVLJA opasnost za nacionalnu sigurnost i javni poredak jer u svojim javnim istupima odobrava nasilne i izvaninstitucionalne oblike otpora i promjene političkog društvenog uređenja u RH, te veliča određene povijesne ličnosti koje su u pravomoćnim sudskim postupcima osuđene na dugotrajne zatvorske kazne zbog počinjenja KD (kaznenih djela op. aut.) međunarodnog terorizma s krajnje lijevih ideoloških polazišta. Obzirom na opisano, stojimo pri prosudbi da stavovi predmetnog objavljeni u javnom prostoru tj. na društvenim mrežama mogu uzrokovati nasilne reakcije ili narušavanje javnog reda i mira", stoji u mišljenju Sigurnosno-obavještajne agencije kojim se odbija produljenje privremenog boravka u Hrvatskoj državljaninu Bosne i Hercegovine.

SOA ga protjeruje jer simpatizira slavne ljevičare

Državljanin BiH koji je zamolio za anonimnost (podaci poznati redakciji Indexa) već godinama živi u Hrvatskoj. Bio je oženjen za pokojnu hrvatsku državljanku sa statusom braniteljice, i sam je bio pripadnik Hrvatskog vijeća obrane, a danas je u izvanbračnoj zajednici s hrvatskom državljankom. Živi u Rijeci, ali Republika Hrvatska je na temelju mišljenja SOA-e odlučila da više ne smije biti u Hrvatskoj.

"Da, simpatični su mi Tito, Mao, Che, Castro, i to sam pisao na Facebooku. Zbog toga više ne smijem živjeti u Hrvatskoj", rekao nam je Riječanin koji uskoro mora otići iz Hrvatske iako je ovdje zaposlen i ima obitelj.

Pacifist koji se zalaže za socijalnu pravdu

"Kad god sam na Facebooku pisao o Titu, Che Guevari, Baader-Meinhofu, Crvenim brigadama, jasno sam dao do znanja da odobravam njihove ideje o socijalnoj pravdi, ne i metode kojima su se služili. Ja sam pacifist", rekao je za Index.

Međutim, njegova tvrdnja da je pacifist nije bila dovoljna Ministarstvu unutarnjih poslova i Sigurnosno-obavještajnoj agenciji da mu nakon više od desetljeća odobre produljenje boravka u Hrvatskoj.

SOA je u svom mišljenju navela i da naš sugovornik ne posjeduje ni vojnu knjižicu ni uvjerenje o ratnom putu. Index je, međutim, dobio tajnu zapovijed osuđenog ratnog zločinca Tihomira Blaškića koja potvrđuje da je naš sugovornik bio pripadnik Hrvatskog vijeća obrane.

Istražitelj HVO-a

Tekst se nastavlja ispod oglasa

"Lice izvršava specijalne zadatke posebne namjene i ima mu se omogućiti nesmetano kretanje i aktivnosti. Strogo držati u tajnosti identitet lica, pružiti punu suradnju, a po saznanju za zadatke koje obavlja, o istima ne prenositi nikome, te se imaju smatrati vojnom tajnom", stoji u Blaškićevoj zapovijedi od 28. travnja 1993. godine.

"Ta zapovijed zvuči kao dozvola za ubojstvo, ali ja sam tada radio kao istražitelj na pitanjima nestalih. Istraživao sam tko i za koliko novca prodaje zarobljenike, ali i gdje ide nafta i koliko se plaća za napade na neprijateljske položaje", kaže Indexov sugovornik koji smatra da ga se iz Hrvatske želi potjerati baš zbog njegovih ratnih saznanja.

Vjeruje da živimo u fašizmu

"Ne žele me valjda potjerati zato što mislim da su na vlasti sve stare komunjare koji su izuli čizme i obuli salon-cipele ili zbog mog čvrstog uvjerenja da živimo u fašizmu i da svatko tko nije desničar i nacionalist, odmah je crveni bandit. Ili me možda žele protjerati jer smatram, kao i grupa Baader-Meinhof, da nam 'kapitalizam nikada neće dopustiti da uživamo u privilegijama bogatih'", kaže naš sugovornik, koji u roku od mjesec dana mora napustiti Hrvatsku.

SOA bez komentara

O razlozima njegova protjerivanja iz Hrvatske smo upite poslali i Sigurnosno-obavještajnoj agenciji koja nam je poručila da ne komentira konkretne slučajeve..

"Izvješćujemo Vas da se sukladno članku 53. Zakona o strancima (dalje: Zakon), stranom državljaninu može produžiti privremeni boravak u Republici Hrvatskoj ukoliko, uz ostale uvjete iz istog članka Zakona, ne predstavlja opasnost za javni poredak, nacionalnu sigurnost ili javno zdravlje. Sukladno članku 5. Zakona, sigurnosnu provjeru za stranca u svrhu utvrđivanja razloga nacionalne sigurnosti provodi Sigurnosno-obavještajna agencija (SOA). SOA ne komentira konkretne slučajeve, ali Vam načelno možemo odgovoriti da veličanje terorističkih organizacija i njihovih pripadnika, bez obzira na njihova ideološka polazišta, kao i odobravanje nasilja predstavljaju opasnost za javni poredak i nacionalnu sigurnost Republike Hrvatske", odgovorili su nam iz SOA-e. Na pitanje o listi proskribiranih imena i organizacija koje je zabranjeno podržavati nisu nam odgovorili.